
Rákellenes Ga(III)-komplexek kölcsönhatása vérszérum-fehérjékkel

A Ga(III) gyógyászati alkalmazása egyre szélesebb körű, rákellenes hatása a Fe(III)-hoz való hasonlóságán alapul. A citráttal stabilizált Ga(NO3)3-ot (GaniteTM) már hosszabb ideje használják hiperkalcémia és egyes limfómák ill. hólyagrák kezelésére [1]. A gallium fiziológiás pH-n hidrolizál, a képződő gallát biohasznosulása pedig rossz, gyorsan kiürül, megterhelve a vesét. Ezért van szükség a fémiont erősebben kötő ligandumokkal képzett komplexeinek az alkalmazására.
Klinikai tesztelés alatt álló komplexei a Ga(III)-maltolát és a Ga(III)-oxinát (KP46), amelyek vizes oldatbeli teljes speciációjának leírására is csak idei irodalom van [2]. Egy gyógyszerhatóanyag esetében azonban alapvető fontosságú ismernünk a vérszérum fehérjékkel való kölcsönhatását is, hiszen ez befolyásolja a szervezeten belüli eloszlását, hatástartamát, metabolizmusát, kiürülését, azaz a farmakokinetikáját. Továbbá a feltételezett hatásmechanizmus alapján a Ga(III) sejtbe kerülése legnagyobb részt transzferrinhez (Tf) kötött formában történik [3]. Lényeges kérdés, hogy a vérben jelenlévő nagy mennyiségű albumin (HSA) kölcsönhatásba lép-e a Ga(III)-komplexekkel.
A KP46 ill. a trisz(maltoláto)Ga(III) szérumbeli eloszlásának modell számolásához nem elegendő a Ga(III)-Tf kölcsönhatás és a Ga(III)-oxin és Ga(III)-maltol rendszerek oldatspeciációjának ismerete, hanem a fémkomplex-HSA; ligandum-HSA kölcsönhatások kvantitatív leírása is szükséges.
A munkánk célja ezen hiányzó adatok meghatározása elsősorban spektrofluorimetriás és ultraszűréses vizsgálatokkal, majd a stabilitási állandók segítségével megjósolt Ga(III) eloszlások bizonyítása.

